Polisie, plaaswag trek veediewe blitsig vas(Foto: Verskaf) Die spoedige reaksie van die polisie en plaaswag het Vrydag daartoe gelei dat twee verdagtes vasgetrek word nog voordat hulle met gesteelde skape kon wegkom. Volgens sers. Chris Spies, polisiewoordvoerder, het lede verbonde aan die polisie in Kwanonqaba se eenheid vir misdaadvoorkoming, Oudtshoorn se veediefstaleenheid en verskeie plaaswagte reageer op inligting oor ŉ verdagte rooi Toyota Corolla wat by ŉ plaas in die Mosselbaai-omgewing opgemerk is. “Die polisie het die motor agternagesit en ŉ jaagtog het op die N2-snelweg in die rigting van Mosselbaai gevolg,” sê Spies. “In ŉ poging om van die polisie weg te kom, het die voertuig die pad verlaat, maar dit is tot stilstand gebring toe een insittende (glo die bestuurder) uitgeklim en te voet gevlug het.” ŉ Soektog het gevolg en vyf skape is op die agtersitplek en in die kattebak van die voertuig gevind. “Die polisie het een insittende op die toneel in hegtenis geneem. Die bestuurder is Sondag vasgetrek.” (Foto: Verskaf) Die verdagtes, onderskeidelik 21 en 33 jaar oud, is tans in polisieaanhouding. Hulle sal na verwagting Dinsdag hul eerste verskyning in die landdroshof in Mosselbaai maak op aanklag van veediefstal. In ŉ ander voorval het die polisie in Kwanonqaba Woensdag afgekom op vier mans wat gesteelde skape geslag het. Die polisie het inligting opgevolg van ŉ Volkswagen Gold wat beeste by ŉ woning in Kwanonqaba aflaai. Met die polisielede se aankoms by die woning het hulle op die vier mans afgekom wat skaap slag. Daar is vasgestel dat die skape in ŉ plaas in die omgewing gesteel is. “Die vier mans is in hegtenis geneem en een van die mans (57) is aangekla van die besit van gesteelde eiendom en veediefstal.” Albei veediefstalsake word deur die veediefstaleenheid in Oudtshoorn ondersoek. Die Wes-Kaapse polisiebestuur het die polisie se samewerking met die plaaswag geloof wat tot die spoedige inhegtenisneming van die verdagtes bygedra het. Volgens die bestuur is hierdie inhegtenisnemings deel van gesamentlike pogings deur die polisie om veediefstal uit te roei wat die boeregemeenskap asook die ekonomie van die Mosselbaai-streek bedreig.